b"\n_START_ARTICLE_\nViktoryja Azarenka\n_START_SECTION_\nVuodet 2005\xe2\x80\x932008\n_START_PARAGRAPH_\nAzarenka oli maailman junioriykk\xc3\xb6nen vuonna 2005. H\xc3\xa4n voitti tuolloin kaksi juniorien Grand Slam -kaksinpeliturnausta, Australiassa ja Yhdysvalloissa, sek\xc3\xa4 kolme juniorien Grand Slam -turnausta nelinpeliss\xc3\xa4. H\xc3\xa4nen yhteissaldonsa junioreiden kaksin- ja nelinpeleist\xc3\xa4 kaudelta 2005 oli 50 voittoa ja kolme tappiota._NEWLINE_Azarenka voitti ensimm\xc3\xa4isen ITF-turnauksensa Luxemburgin Petangessa hein\xc3\xa4kuussa 2005. Aikuisten Grand Slam -turnausten kaksinpeleiss\xc3\xa4 h\xc3\xa4n ylti Yhdysvaltain avoimissa vuoden 2006 turnauksessa kolmannelle kierrokselle, jolla h\xc3\xa4visi Anna T\xc5\xa1akvetadzelle 4\xe2\x80\x936, 3\xe2\x80\x936, ja vuonna 2007 nelj\xc3\xa4nnelle kierrokselle, jolla h\xc3\xa4visi Svetlana Kuznetsovalle 2\xe2\x80\x936, 3\xe2\x80\x936. Nelj\xc3\xa4nnelle kierrokselle h\xc3\xa4n ylsi my\xc3\xb6s Ranskan avoimissa 2008, jolloin Kuznetsova pudotti h\xc3\xa4net j\xc3\xa4lleen jatkosta er\xc3\xa4luvuin 2\xe2\x80\x936, 3\xe2\x80\x936, sek\xc3\xa4 Australian avoimissa 2009, jolloin h\xc3\xa4n joutui loukkaantumisen takia luovuttamaan ottelunsa Serena Williamsia vastaan voitettuaan ensimm\xc3\xa4isen er\xc3\xa4n 6\xe2\x80\x933 ja ollessaan toisessa er\xc3\xa4ss\xc3\xa4 tappiolla 2\xe2\x80\x934. Kolmannelle kierrokselle h\xc3\xa4n p\xc3\xa4\xc3\xa4si Australian avoimissa vuosina 2007 ja 2008 sek\xc3\xa4 Wimbledonissa 2007 ja 2008.\n_START_SECTION_\nGrand Slam -turnausten puoliv\xc3\xa4lieriss\xc3\xa4 ja v\xc3\xa4lieriss\xc3\xa4 (2009\xe2\x80\x932011)\n_START_PARAGRAPH_\nBrisbanessa tammikuussa 2009 Azarenka voitti ensimm\xc3\xa4isen kerran WTA-turnauksen kaksinpeliss\xc3\xa4. Finaalissa h\xc3\xa4n kukisti ranskalaisen Marion Bartolin erin 6\xe2\x80\x933, 6\xe2\x80\x931. Helmikuussa 2009 Azarenka voitti WTA-turnauksen Memphisiss\xc3\xa4. Turnauksen finaalissa h\xc3\xa4n voitti Caroline Wozniackin erin 6\xe2\x80\x931 6\xe2\x80\x933. Uransa kolmannen WTA-kaksinpeliturnausvoittonsa h\xc3\xa4n saavutti huhtikuussa 2009 Miamissa. Loppuottelussa h\xc3\xa4n voitti maailmanlistan ykk\xc3\xb6sen, Serena Williamsin erin 6\xe2\x80\x933, 6\xe2\x80\x931._NEWLINE_Vuonna 2009 Azarenka nousi naisten maailmanlistan k\xc3\xa4rkikymmenikk\xc3\xb6\xc3\xb6n ja on pysynyt siell\xc3\xa4 siit\xc3\xa4 l\xc3\xa4htien. Ensimm\xc3\xa4isen kerran Grand Slam -turnauksen puoliv\xc3\xa4lieriin Azarenka eteni Ranskan avoimissa 2009. Tuolloin h\xc3\xa4n voitti nelj\xc3\xa4nnell\xc3\xa4 kierroksella hallitsevan mestarin Ana Ivanovi\xc4\x87in luvuin 6\xe2\x80\x932, 6\xe2\x80\x933 ja selviytyi puoliv\xc3\xa4lieriin, joissa h\xc3\xa4n h\xc3\xa4visi maailmanlistan ykk\xc3\xb6selle Dinara Safinalle lukemin 6\xe2\x80\x931, 4\xe2\x80\x936, 2\xe2\x80\x936. Wimbledonissa 2009 Azarenka eteni puoliv\xc3\xa4lieriin voitettuaan nelj\xc3\xa4nnell\xc3\xa4 kierroksella turnauksen kymmenenneksi sijoitetun Nadja Petrovan. Puoliv\xc3\xa4lieriss\xc3\xa4 h\xc3\xa4n h\xc3\xa4visi turnauksen toiseksi sijoitetulle Serena Williamsille lukemin 2\xe2\x80\x936, 3\xe2\x80\x936. Australian avoimissa 2010 h\xc3\xa4n eteni niin ik\xc3\xa4\xc3\xa4n puoliv\xc3\xa4lieriin kukistettuaan nelj\xc3\xa4nnell\xc3\xa4 kierroksella Vera Zvonarjovan. Puoliv\xc3\xa4lieriss\xc3\xa4 h\xc3\xa4n h\xc3\xa4visi ensimm\xc3\xa4iseksi sijoitetulle Serena Williamsille 4\xe2\x80\x936, 7\xe2\x80\x936(4), 6\xe2\x80\x932. Nelj\xc3\xa4s WTA-turnausvoitto tuli elokuussa 2010 Stanfordissa, jonka finaalissa h\xc3\xa4n voitti Marija \xc5\xa0arapovan luvuin 6\xe2\x80\x934, 6\xe2\x80\x931. Viidennen turnausvoittonsa h\xc3\xa4n saavutti Kremlin Cupissa vuonna 2010, kun h\xc3\xa4n voitti finaalissa Marija Kirilenkon 6\xe2\x80\x933, 6\xe2\x80\x934._NEWLINE_Kuudennen WTA-turnausvoittonsa Azarenka saavutti maaliskuussa 2011 toistamiseen Miamissa. Finaalissa h\xc3\xa4n voitti Marija \xc5\xa0arapovan. Huhtikuussa 2011 Azarenka voitti Andalucia Tennis Experience -turnauksen finaalissa Irina-Camelia Begun. Ranskan avoimissa 2011 Azarenka h\xc3\xa4visi puoliv\xc3\xa4lier\xc3\xa4ss\xc3\xa4 Li Nalle. Ensimm\xc3\xa4inen v\xc3\xa4lier\xc3\xa4paikkansa Grand Slam -turnauksessa Azarenka saavutti Wimbledonissa 2011, jossa h\xc3\xa4n h\xc3\xa4visi v\xc3\xa4lieriss\xc3\xa4 Petra Kvitov\xc3\xa1lle. Yhdysvaltain avoimissa Azarenka h\xc3\xa4visi kolmannella kierroksella Serena Williamsille. Kahdeksannen turnausvoittonsa Azarenka saavutti Luxemburgin turnauksessa, jossa h\xc3\xa4n p\xc3\xa4ihitti loppuottelussa Monica Niculescun. WTA Tour Championships -turnauksessa Azarenka selviytyi loppuotteluun, jossa h\xc3\xa4n h\xc3\xa4visi Petra Kvitov\xc3\xa1lle.\n_START_SECTION_\nAustralian avointen mestaruus ja maailmanlistan ykk\xc3\xb6seksi (2012\xe2\x80\x93)\n_START_PARAGRAPH_\nAzarenka aloitti vuoden 2012 voittamalla Sydney International -turnauksen. Australian avoimissa h\xc3\xa4n selviytyi ensimm\xc3\xa4ist\xc3\xa4 kertaa urallaan Grand Slam -turnauksen loppuotteluun. H\xc3\xa4n voitti turnauksen loppuottelussa Marija \xc5\xa0arapovan luvuin 6\xe2\x80\x933, 6\xe2\x80\x930 ja varmisti samalla nousun maailmanlistan ykk\xc3\xb6seksi. Azarenkan voittokulku jatkoi Dohan ja Indian Wellsin turnauksissa. H\xc3\xa4n voitti kauden alusta lukien 26 per\xc3\xa4kk\xc3\xa4ist\xc3\xa4 ottelua, kunnes k\xc3\xa4rsi kauden ensimm\xc3\xa4isen tappionsa Miamin puoliv\xc3\xa4lieriss\xc3\xa4 Marion Bartolille. Huhti-toukokuussa Azarenka selviytyi loppuotteluihin sek\xc3\xa4 Stuttgartin ett\xc3\xa4 Madridin turnauksissa, mutta h\xc3\xa4visi molemmat. Ranskan avoimissa Azarenka h\xc3\xa4visi nelj\xc3\xa4nnell\xc3\xa4 kierroksella Dominika Cibulkov\xc3\xa1lle. Wimbledonissa Azarenka eteni v\xc3\xa4lieriin h\xc3\xa4viten Serena Williamsille. Siit\xc3\xa4 huolimatta h\xc3\xa4n nousi takaisin maailmanlistan k\xc3\xa4rkeen ohi Marija \xc5\xa0arapovan. Azarenka saavutti pronssia Lontoon olympialaisissa voittamalla pronssiottelussa Marija Kirilenkon. Yhdysvaltain avoimissa Azarenka p\xc3\xa4\xc3\xa4si loppuotteluun, jossa h\xc3\xa4n h\xc3\xa4visi Serena Williamsille kolmessa er\xc3\xa4ss\xc3\xa4._NEWLINE_Vuoden 2013 Azarenka aloitti p\xc3\xa4\xc3\xa4sem\xc3\xa4ll\xc3\xa4 v\xc3\xa4lieriin Brisbanen turnauksessa. Australian avoimissa h\xc3\xa4n eteni loppuotteluun, jossa h\xc3\xa4visi Li Nalle. Dohassa h\xc3\xa4n eteni loppuotteluun, jossa h\xc3\xa4visi Serena Williamsille. My\xc3\xb6s Rooman finaalissa h\xc3\xa4n h\xc3\xa4visi Williamsille. Ranskan avoimissa Azarenka h\xc3\xa4visi v\xc3\xa4lieriss\xc3\xa4 Marija \xc5\xa0arapovalle ja Wimbledonissa toisella kierroksella Flavia Pennettalle. Carlsbadin finaalissa h\xc3\xa4n h\xc3\xa4visi Samantha Stosurille. Kauden ensimm\xc3\xa4isen turnausvoittonsa Azarenka saavutti Cincinnatin turnauksessa elokuussa voitettuaan loppuottelussa Serena Williamsin. Yhdysvaltain avointen loppuottelussa h\xc3\xa4n h\xc3\xa4visi j\xc3\xa4lleen Williamsille._NEWLINE_Australian avoimissa 2014 Azarenka h\xc3\xa4visi puoliv\xc3\xa4lieriss\xc3\xa4 puolalaiselle Agnieszka Radwa\xc5\x84skalle.\n_START_SECTION_\nGrand Slam -turnausten nelinpelin loppuotteluissa\n_START_PARAGRAPH_\nAustralian avoimissa 2007 Azarenka selviytyi parinsa Maks Mirnyn kanssa sekanelinpelin loppuotteluun, jonka he h\xc3\xa4visiv\xc3\xa4t parille Daniel Nestor / Jelena Lihovtseva. Yhdysvaltain avoimissa 2007 Azarenka ja Mirny voittivat mestaruuden kukistamalla loppuottelussa parin Leander Paes / Meghann Shaughnessy er\xc3\xa4luvuin 6\xe2\x80\x934, 7\xe2\x80\x936(6). Australian avoimissa 2008 Azarenka pelasi parinsa Shahar Pe'erin kanssa naisten nelinpelin loppuottelussa, jonka he h\xc3\xa4visiv\xc3\xa4t ukrainalaisparille Alona ja Kateryna Bondarenko. Saman vuoden Ranskan avoimissa Azarenka voitti Bob Bryanin kanssa sekanelinpelin mestaruuden. Loppuottelussa he voittivat parin Katarina Srebotnik / Nenad Zimonji\xc4\x87 er\xc3\xa4luvuin 6\xe2\x80\x932, 7\xe2\x80\x936(4). Ranskan avoimissa 2009 h\xc3\xa4n h\xc3\xa4visi Jelena Vesninan kanssa nelinpelin loppuottelussa Anabel Medina Garriguesille ja Virginia Ruano Pascualille 1\xe2\x80\x936, 1\xe2\x80\x936.\n_START_SECTION_\nMenestys WTA-turnausten kaksinpelin loppuotteluissa ja tenniksen maailmanlistalla\n_START_PARAGRAPH_\nAzarenka on ylt\xc3\xa4nyt 36 kertaa WTA:n kaksinpeliturnauksissa loppuotteluun. WTA:n rankinglistalla h\xc3\xa4nen kauden lopun sijoituksensa on ollut seuraava: 2004: 506., 2005: 146., 2006: 92., 2007: 30., 2008: 15., 2009: 7., 2010: 10., 2011: 3., 2012: 1., 2013: 2., 2014: 32., 2015: 22._NEWLINE_Parhaimmillaan h\xc3\xa4n on ollut maailmanlistalla kaksinpeliss\xc3\xa4 sijalla yksi (30.1.2012) ja nelinpeliss\xc3\xa4 sijalla seitsem\xc3\xa4n (7.7.2008)."